
Forord

Denne boken handler om norsk tegnspråk, et av de eldste og største minoritetsspråkene i Norge. Den er gjort mulig gjennom en bevilgning fra ExtraStiftelsen til Norges Døveforbunds prosjekt Grunnbok om norsk tegnspråk, som varte i perioden 1.1.2016–31.12.2018, og som jeg var prosjektleder for.

I tillegg til meg utgjorde førsteamanuensis Lindsay Ferrara fra Norges teknisk-naturvitenskapelige universitet, fagansvarlig Ann Kristin Malmquist fra Ål folkehøyskole og kurssenter for døve og daglig leder Finn Arild Thordarson i Supervisuell prosjektgruppen.

Jeg vil få takke Stiftelsen Dam (tidligere ExtraStiftelsen), søkerorganisasjonen Norges Døveforbund og arbeidsgiveren min, OsloMet – storbyuniversitetet, for et interessant samarbeid, og for tålmodigheten med at den ferdige boken er blitt forsinket. Jeg vil benytte anledningen til å takke prosjektgruppen for mange gode innspill underveis. En særlig takk vil jeg rette til Ann Kristin Malmquist og personalet ved Supervisuell i Sandefjord for god innsats og mye moro i forbindelse med innspilling av tegnspråklige eksempler på video høsten 2018. Mange takk til dem som produserte eksemplene, Marius Milo Bessert Hansen og Vivi Hurtley Thordarson, og til mannen bak kameraet, Stian A. Giltvedt. Jeg takker også Cappelen Damm Akademisk forlag for et godt og konstruktivt samarbeid om utgivelsen av boken.

Det er mange andre som også bør takkes, så det beste ville vel være å la være å nevne noen, for å slippe å glemme noen. Men jeg kan ikke la være å takke Ål folkehøyskole og kurssenter for døve, som har støttet prosjektet med fristilling av Ann Kristins arbeidstid, og inviterte meg til et både fredelig og inspirerende opphold på Ål i startfasen av skrivingen. Og jeg må også få takke mine nåværende og tidligere kolleger og studenter ved Seksjon for tegnspråk og tolking ved OsloMet – storbyuniversitetet, som har bidratt – noen direkte, andre indirekte – til at boken har blitt bedre enn den ville vært uten dem. Jeg vil også få takke for oppmuntring underveis fra flere hold, ikke minst fra andre kolleger som underviser i tegnspråk i ulike sammenhenger. Sist, men ikke minst vil jeg få takke Norges Døveforbunds sekretariat for god støtte underveis.

Som prosjektleder og forfatter av boken er det likevel selvfølgelig jeg som helt og holdent står ansvarlig for det faglige innholdet i boken, og ikke minst alle feil og mangler som måtte være i den.

Videoeksemplene: transkripsjon og presentasjon


Transkripsjon

Eksemplene i denne boken er transkribert i en såkalt glossetranskripsjon basert på det systemet vi finner hos Dansk Sprognævn (u.å.). Det er viktig å være klar over at en transkripsjon ikke kan gjengi en ytring fullstendig. Systemet er slik:

Hvert tegn transkriberes med STORE BOKSTAVER (VERSALER), i utgangspunktet med det tilsvarende norske ordet i såkalt sitatform (substantiv i ubestemt entall: SØSTER – verb i infinitiv: KJØPE – adjektiver i ubestemt entall hankjønn: NY). Modale hjelpeverb skrives derimot i presens (KAN).

Når ett tegn på norsk tegnspråk svarer til flere ord på norsk, settes det bindestrek mellom ordene i transkripsjonen (IKKE-ENNÅ). Et mellomrom i transkripsjonen markerer dermed alltid en grense mellom to tegn.

Sammensatte tegn (se kapittel 5.8) med en glosse som er bygget opp parallelt med tegnet, kan om ønskelig transkriberes med symbolet ^ mellom leddene (DØVE^FORENING).

Ordbilder (se kapittel 3.4) vises, der det er relevant, ved å skrive det norske ordet som er opphav til ordbildet, mellom to skråstreker rett etter versalene (NETTOPP/nettopp/). Egne munnstillinger som kan beskrives ved hjelp av et norsk nonsensord som ligner på munnstillingen, vises også noen steder ved å skrive nonsensordet mellom to skråstreker rett etter versalene (VET-IKKE/yff/).

Retninger i rommet transkriberes etter behov med +v (venstre), +m (midt), +h (høyre), +o (opp), +n (ned), +b (bak) eller +mottaker, eller kombinasjoner av disse: +mn (midt foran og litt nedover, som i PEK+mn). Andre relevante retninger i rommet, for eksempel til kroppsdeler, til bestemte personer eller gjenstander i rommet, eller til bøyer eller kart (se kapittel 6.9), angis med en beskrivelse av referenten som er i den aktuelle retningen (PEK+Tromsø-på-norgeskartet).

Bevegelser i rommet angis, der det er relevant, med ordsekvenser med bindestreker (+fra-h-til-v-og-bv «fra høyre til venstre og bakover på venstre side»).

Formativer (se kapittel 5.1) transkriberes, der det er relevant, med «+» rett etter hovedglossen. Her er noen formativer som er transkribert i eksemplene:
 









	Formativ

	Uttrykk

	Betydning






	+gjentakelse

	Reduplikasjon

	Utstrekning i tid (verb)




	+flertall

	Reduplikasjon i rett ipsilateral bevegelse

	Flertall (substantiv)




	+mange

	Reduplikasjon i buet ipsilateral bevegelse

	Flertall (verb og pronomen)




	+intens

	Egen munnstilling /i/

	Intensitet, anstrengelse (verb)




	+lenge

	Bevegelse fram og tilbake med overkroppen

	Lenge (verb)




	+initialpause

	Pause fulgt av rask bevegelse først i tegnet

	Forsterkning (adjektiv)




	+liten-bevegelse

	Mindre bevegelse enn vanlig

	Liten







Første person entalls personlige pronomen (se kapittel 4.3) transkriberes JEG. Første person entalls eiendomspronomen transkriberes MIN. Ikke-første person personlige pronomen med pekehånd transkriberes PEK, eventuelt PEK+v, PEK+mottaker osv. Ikke-første person eiendomspronomen med flathånd transkriberes SIN, eventuelt SIN+v, SIN+mottaker osv.

Avbildende tegn (se kapittel 4.4) glosses med «At:» (som står for «avbildende tegn») før hovedglossen, som vanligvis vil bestå av mer enn ett ord for avbildende tegn (At:KJØRETØY-BEVEGE-SEG).

Det brukes noen steder komma (,) til å vise grenser innenfor en helsetning, punktum (.) til å vise grenser mellom helsetninger der eksempelet består av mer enn én setning, og spørsmålstegn (?) til å markere spørresetninger.



Presentasjon av eksemplene

Hvert videoeksempel i boken er satt opp på følgende måte:
 

	På første linje står eksempelets nummer og navn.


	Under eksempelnummeret og eksempelnavnet står i de fleste eksemplene en transkripsjon av eksempelet (se ovenfor) samt oversettelse til norsk (i anførselstegn). Enkelte eksempler som bare består av enkelttegn, har ikke med en egen linje for transkripsjon og oversettelse. I noen eksempler som består av flere enkelttegn etter hverandre, står en tankestrek mellom hver glosse.


	Under transkripsjonen og oversettelsen står ofte en eller flere kommentarer til eksempelet. Det kan være informasjon om ikke-manuelle komponenter og andre viktige deler av uttrykket som ikke kommer fram i transkripsjonen, og det kan være annen informasjon.


	I tilknytning til eksempelet står det i papirboken en QR-kode, som leder til et nettsted med en videofil med eksempelet. I den digitale boken kan videoen spilles av direkte på boksiden.




Den enkelte videofilmen består av to deler. Først spilles eksempelet av i vanlig tempo. Deretter spilles eksempelet av en gang til, men nå i halvt tempo, slik at det blir lettere å se detaljer. Du kan også legge inn pauser. På noen filmvisere kan du selv styre tempoet på avspillingen.









Innledning

Kunnskapen døve og andre tegnspråkbrukere og omgivelsene deres har om tegnspråk, er av stor betydning for at tegnspråkbrukerne skal kunne være mest mulig likestilt i samfunnet. Til dette trengs bøker og annet materiell. I 1996 utkom en grunnbok om norsk tegnspråk, Se mitt språk! Språkbok – innføring i norsk tegnspråk (Malmquist & Mosand, 1996), som viste seg å bli et viktig verktøy i språkinnlæringen for mange. Nå har ikke denne boken vært i salg på noen år, mens behovet er minst like stort som før. Forskningen har også gått videre etter 1996.

Denne nye boken gir en innføring i norsk tegnspråks oppbygning og bruk og forklarer likheter og ulikheter mellom norsk tegnspråk og andre språk. Det forutsettes ingen forkunnskaper om norsk tegnspråk eller om tegnspråk i det hele tatt. For at sammenligning med andre språk skal bli lettest mulig, presenterer boken også et allment språkvitenskapelig begrepsapparat.

Målgruppen for denne nye boken er overlappende med målgruppen for Se mitt språk-boken. Selv om Malmquist og Mosand primært skrev med tanke på hørende foreldre til døve barn, viste det seg snart at boken deres var meget nyttig også for universitets- og høgskolestudenter som studerte tegnspråk, og for andre med interesse for språket. Målgruppen for denne nye boken er ment å være bred og omfatter både tegnspråkstudenter, foreldre til døve barn og andre som ønsker å lære norsk tegnspråk, men også folk som allerede kan språket, men ønsker mer kunnskap om det, enten for sin egen del eller fordi de for eksempel skal undervise andre i det. Jeg tør også å håpe at boken kan være av interesse for lesere som verken kan norsk tegnspråk eller har en umiddelbar plan om å lære det, men som ganske enkelt ønsker å få vite noe om denne delen av vår felles kulturarv.

I skrivingen har jeg naturligvis vært inspirert av andre bøker som tar for seg beslektede temaer. Først og fremst gjelder det naturligvis den nevnte boken av Ann Kristin Malmquist og Nora Edwardsen Mosand (Malmquist & Mosand, 1996), som er det mest direkte forbildet for denne boken. Det finnes også noen kortere, allmenne tekster om norsk tegnspråk (Schröder, 2006, Vonen, 2006, 2009a, Greftegreff, Handberg & Schröder, 2015). Av utenlandske bøker om tegnspråk vil jeg trekke fram Lærebog i tegnsprogs grammatik av Elisabeth Engberg-Pedersen (1998), som til tross for fokuset på dansk tegnspråk ble brukt som lærebok ved norske tegnspråkutdanninger i mange år i tillegg til Malmquist og Mosands bok, og den nyere The linguistics of sign languages av en gruppe nederlandske forskere (Baker, v. d. Bogaerde, Pfau & Schermer, 2016), som legger an et tverrtegnspråklig perspektiv. Når det gjelder det allmenne språkvitenskapelige begrepsapparatet, tar jeg først og fremst utgangspunkt i den mye brukte Språk – en grunnbok av en gruppe norske språkforskere (Kristoffersen, Simonsen & Sveen, 2005). Jeg har lagt vekt på ikke å identifisere meg med én bestemt teoretisk retning innenfor språkvitenskapen, men heller forsøke å forberede leseren på faglitteratur fra ulike teoretiske tradisjoner. Når jeg har tatt med en hel del engelske fagtermer i tillegg til de norske, er det også noe jeg har gjort for å forberede leseren: Mye god faglitteratur om ulike tegnspråk er forfattet på engelsk.

Selv om boken gir en orientering om norsk tegnspråk, er den ikke ment som et verktøy for å lære språket på egen hånd. Et språk læres som regel best sammen med andre, i naturlig kommunikasjon. Dette gjelder ikke minst for et språk som norsk tegnspråk, som er et utpreget muntlig språk, i den forstand at det så å si ikke forekommer i skriftlig form. I tillegg finnes det i dag en rekke språklæringsressurser lett tilgjengelig, som Norsk tegnspråk – Basisbruker 1 (Vold, 2020), Grunnleggende kurs i tegnspråk (Statped, u.å.a), Tegnstart (Statped, u.å.c) og Toleio (Toleio, u.å.). Tegnsamlingen Tegnbanken.no (Statped, u.å.b) inneholder blant annet den mest omfattende dokumentasjonen av tegn i norsk tegnspråk, Tegnordbok.no (se kapittel 4.6 nedenfor). Og offentlig tilgjengelig videomateriale der man kan se norsk tegnspråk i bruk, kan man finne blant annet på erher.no (Statped, 2018), NRK TV Tegnspråk (NRK, 2020), DMTV (Døves Media, u.å.) og tegn.tv (Supervisuell, 2020).

Det er omkring 40 år siden norsk tegnspråk for første gang ble gjort til gjenstand for språkvitenskapelig utforskning. I løpet av tiden som har gått siden da, er det kommet til noe forskningsbasert kunnskap om språket. Vi må likevel fortsatt innse at det er mange forhold i språket som ikke er utforsket ennå, og der vi altså rett og slett ikke vet hva vi skal svare hvis vi får spørsmål om det. I denne boken forsøker jeg å holde meg mest mulig til forhold i norsk tegnspråk vi vet noe om. Imidlertid velger jeg noen ganger å gjøre antakelser om at forhold som er beskrevet i andre tegnspråk, gjelder også her, selv om vi mangler forskning som fokuserer på akkurat de forholdene. I de tilfellene der jeg gjør dette, prøver jeg å gjøre leseren oppmerksom på det.

Forklaringene i boken understøttes av videoeksempler. Disse ser du direkte integrert i den digitale utgaven av boken eller ved å skanne QR-kodene i papirutgaven av boken med en mobiltelefon eller et nettbrett. Du kan også finne eksemplene på bokens side på tegn.tv. Eksemplene tydeliggjør de fenomenene som omtales i teksten. De viser ikke «autentisk» bruk av språket slik man kan få dokumentert i opptak av naturlig språkbruk. Slik sett er de «kunstige», men de er likevel gyldige eksempler på norsk tegnspråk: Personene på videosnuttene er tegnspråkbrukere som benytter språket hver dag, og de har beflittet seg på å vise eksemplene på en mest mulig uanstrengt måte. Samtidig skal leseren være klar over at det som oftest vil være mulig å si ting på ulike måter, og at ikke én av disse nødvendigvis er den eneste riktige.

Ikke alle tegnene som er nevnt i boken, er lenket opp til videoeksempler. Leseren oppfordres til å slå opp eventuelle ukjente tegn, for eksempel i Tegnbanken.no (Statped, u.å.b).

Boken er stort sett bygget opp på en måte som er typisk for bøker som skal presentere grunntrekkene i et språk. Etter denne innledningen følger først et kapittel om språkets historie og utbredelse. Deretter kommer et kapittel av en sjeldnere type i denne typen bøker: et kapittel som tar opp hva språk er, og hva som bør være med i en presentasjon av et språk. Grunnen til at det er formålstjenlig med et slikt kapittel, er at de fleste av oss har noe kjennskap til hvordan talespråk er bygget opp, og at det derfor kan være nyttig å se på noen grunnleggende forskjeller og likheter mellom et tegnspråk og et talespråk. Og for å få til det trenger vi å bore litt dypere inn i hva vi egentlig mener med språk, enn det som er vanlig i bøker om talte språk.

Deretter følger fire kapitler som tar for seg grunntrekkene i oppbygningen av norsk tegnspråk: fonetikk og fonologi (kapittel 3), tegnforråd (kapittel 4), morfologi (kapittel 5) og syntaks (kapittel 6). Lesere som er særlig opptatt av språkets grammatiske særtrekk, vil her finne noe av interesse. Jeg må imidlertid understreke at det er mang en grammatisk regel eller regelmessighet i norsk tegnspråk som verken jeg eller andre forskere har identifisert ennå.

I kapittel 7 ser vi på tekstbegrepet i norsk tegnspråk og forklarer noen virkemidler tegnspråkbrukere har til rådighet når det gjelder å forme en helhetlig tekst. Jeg vil også blant annet ta for meg samtalen som teksttype og hvordan turtaking reguleres i norsk tegnspråk.

Som minoritetsspråk i Norge er norsk tegnspråk stadig omgitt av norsk tale- og skriftspråk. I kapittel 8 ser jeg på noen av utslagene av dette: Dels tar jeg for meg to- og flerspråklighet blant tegnspråkbrukerne, og dels ser jeg på hvordan norsk tegnspråk er blitt påvirket av norsk tale- og skriftspråk.

Språkpolitiske uenigheter blir gjerne ekstra skarpe på området språkopplæring, og i historien om norsk tegnspråk har opplæringsspørsmål vært sterkt omdiskutert. En århundrelang uenighet har på ulike måter preget utviklingen av utdanningstilbudet for tegnspråkbrukere helt fra 1800-tallet og fram til i dag: Hvilken plass, om noen, bør norsk tegnspråk ha i opplæringen av hvilke barn og unge? I kapittel 9 ser jeg på hvordan denne historien har ført fram til dagens situasjon hva angår både rettigheter og praksis for barn, unge og voksne.

Til slutt følger et avsluttende kapittel der jeg forsøker å oppsummere noen av de viktigste punktene i de foregående kapitlene, og også retter blikket mot framtiden.

Transkripsjonssystemet som er brukt i boken, er forklart rett etter innholdsfortegnelsen. Det er et såkalt glossesystem, der hvert tegn gjengis av en glosse, det vil si et skriftspråklig ord som tjener som «merkelapp» for tegnet.

